[{"text_idx": "#000000", "text": "Konata pro siaj belaj montaroj, bongustaj nudeloj kaj bonkvalita vinagro, la provinco Shanxi de C\u0302inio ankau\u0306 estas loko de novigo kaj transformig\u0302o al verda ekonomio, kie c\u0302iujare okazas, ekde 2016, en la urbo Taiyuan, Taiyuan-a Forumo pri Disvolvado de Malaltkarbona Energio."}, {"text_idx": "#000001", "text": "En la malferma ceremonio de c\u0302i-jara forumo, matene de la 6-a de septembro, Xie Zhenhua, speciala sendito de C\u0302inio pri Klimats\u0302ang\u0302igo, lau\u0306dis la celon proponitan de brazila prezidento Lula nuligi senarbarigon g\u0302is 2030 kaj ankau\u0306 la du karbonajn celojn proponitajn de c\u0302ina prezidanto Xi Jinping: atingi la pinton de karbona emisiado g\u0302is 2030 kaj karbonan neu\u0306tralecon g\u0302is 2060. Tio montras, ke Brazilo kaj C\u0302inio komplementas unu la alian en la batalo kontrau\u0306 klimats\u0302ang\u0302ig\u0302o, kaj tio estigas solidan grundon por kunlaboro inter ambau\u0306 landoj kadre de mediprotekto kaj politiko pri energio. Elektroproduktado en Brazilo plejparte venas de renovigeblaj fontoj, kiel akvo, biomaso, suno kaj vento, dum C\u0302inio komence alprenis disvolvig\u0302modelon bazitan sur bruligo de fosiliaj brulaj\u0302oj, c\u0302efe karbo, kaj nur antau\u0306 kelkaj jardekoj komencis fokusig\u0302i pri verdaj energifontoj."}, {"text_idx": "#000002", "text": "La rapideco de la s\u0302ang\u0302ig\u0302o en energipolitiko de C\u0302inio estas okulfrapa: la lando fermis plurajn karbocentralojn kaj karbominejojn kaj samtempe inau\u0306guris multegon da suncentraloj kaj ventocentraloj tra sia tuta teritorio. Plie, kaj plej grave, C\u0302inio disvolvis proprajn teknologiojn kaj industriajn katenojn en rilataj sektoroj kaj nun havas pintnivelan industrion pri sunpaneloj kaj ventenergiaj generatoroj, eksportante siajn produktojn al la tuta mondo."}, {"text_idx": "#000003", "text": "Laboristo kontrolas novproduktitan sunpanelon en fabriko de Jinneng."}, {"text_idx": "#000004", "text": "La firmao Jinneng-a Pur-energia Kompanio Teknologia Limigita (Jinergy), fondita en 2013, estas bona ekzemplo: kvankam g\u0302i ag\u0302as nur dek jarojn, tamen g\u0302i havas la ambicion farig\u0302i la monde unua produktisto de sunpaneloj kaj la monde c\u0302efa liveranto de pura energio. La fabriko de Jinergy en Taiyuan alprenas teknikojn de industrio 4.0, kie robotoj rete interkonektitaj per 5G-a teknologio fabrikas sunpanelojn sen bezono de homa interveno. Fine de la fabrikado, homoj testas la panelojn, kontrolas ilian kvaliton kaj ilin forsendas al klientoj. Per dau\u0306ra investo en teknologia novigo kaj simpligo de produktada procezo, Jinergy farig\u0302is tre konkurenciva kaj nun havas klientojn en la tuta mondo, kontribuante por helpi la mondon atingi karbonan neu\u0306tralecon."}, {"text_idx": "#000005", "text": "Alia bona ekzemplo de la progreso de Shanxi en energia sektoro estas la firmao Jupeng Bio, kiu disvolvas teknologion por produkti etanolon el biomaso por uzi g\u0302in kiel fuelon por au\u0306tomobiloj. Antau\u0306 kelkaj jardekoj, Brazilo estis la nura lando en la mondo kie etanolo estis uzata kiel fuelo en au\u0306tomobiloj, kaj ankau\u0306 estis referenco en la kampo de biomaso kiel energifonto pro la konveneco de tiu teknologio por brazila agrikultura industrio. Kvankam la progreso de C\u0302inio en tiu sektoro dum la lasta jardeko estis impresa, tamen ankorau\u0306 ekzistas bona grundo por kunlaboro inter ambau\u0306 landoj tiukampe, c\u0302ar ili povas komplementi unu la alian diversmaniere. Ekzemple, Brazilo estas gravega produktanto de etanolo, sed ne konas la teknikon de Jupeng Bio, kio ebligus kreskigi la nacian produktadon sen bezono kreskigi plantadon de sukerkano. Aliflanke, c\u0302inoj apenau\u0306 konas la teknologion de Brazilo kiu permesas al motoro de au\u0306to funkcii per ajna kombinaj\u0302o de benzino kun etanolo."}, {"text_idx": "#000006", "text": "Karbominejo en Shanxi uzas virtualan realon por trejni siajn laboristojn pri krizokaza situacio."}, {"text_idx": "#000007", "text": "Sed, en industria lando tiom vasta kiel C\u0302inio, ne eblas atingi karbonan neu\u0306tralecon nur per antau\u0306enigo de novaj energifontoj: dum longa tempo la lando iugrade dependos de bruligado de fosiliaj brulaj\u0302oj, sekve por atingi karbonan neu\u0306tralecon, la lando bezonas redukti kaj kompensi la poluadon el tiuj fontoj. Shanxi estas provinco ric\u0302a je karbo, antau\u0306e sendita al aliaj provincoj de C\u0302inio por funkciigi karbocentralojn. Nun la karbo el Shanxi funkciigas centralojn en la provinco mem, reduktante la poluon kau\u0306zitan de transporto. Lau\u0306 fakuloj, la provinco alprenas rimedojn por redukti la poluadon en c\u0302iuj fazoj de la ciklo de karbo."}, {"text_idx": "#000008", "text": "Bona ekzemplo de tio estas la karbominejo Xinyuan de la kemia grupo Lu'an en Caogou-vilag\u0302o de la urbo Jinzhong de la provinco Shanxi. G\u0302i estas la unua sag\u0302a 5G-a minejo en C\u0302inio, kun altnivela au\u0306tomateco kiu reduktas ne nur la kostojn kaj riskojn pri laborakcidentoj, sed ankau\u0306 signife reduktas la poluadon. La minejo provizas karbon por elektrocentraloj, s\u0302talfabrikoj kaj kemiaj fabrikoj. En la kontrolejo de la minejo, mi sukcesis per 5G-a teknologio vive babili kun ing\u0302eniero tiam laboranta en loko nealirebla de vizitantoj. Redukti la emisiadon en c\u0302iu fazo de la karbona ciklo estas malfacila, sed realigebla tasko, kaj C\u0302inio tion faras. Kompreneble tio ankau\u0306 signifas, ke novaj teknikoj uzataj en karbocentraloj sukcesas signife redukti la emisiadon de poluaj\u0302oj, kaj la bona aerkvalito en Shanxi atestas la sukceson de tiu agado."}, {"text_idx": "#000009", "text": "Mi rigardas sens\u0302oforan au\u0306ton de Baidu."}, {"text_idx": "#000010", "text": "La urbo Yanquan en Shanxi estas la unua urbo fondita de c\u0302inaj komunistoj. Male al la antikvaj palacoj kaj temploj troveblaj en pli antikvaj urboj, la arkitekturaj c\u0302efverkoj de Yanquan estas elpensitaj por esti simplaj kaj funkciaj kaj emfazi la valoron de la laborista klaso. Tio estis novigo en tiu epoko. Nuntempe, Yanquan refoje novigas: sur g\u0302iaj stratoj cirkulas au\u0306toj, busoj kaj aliaj veturiloj au\u0306tomate s\u0302oforataj, disvolvitaj de la c\u0302ina firmao Baidu. C\u0302iuj sens\u0302oforaj veturiloj estas ligitaj al interkonektita sistemo pri veturado centrita sur la modelo Veturilo-vojo-nubo-mapo. En Yanquan homoj jam vivas en la estonteco."}, {"text_idx": "#000011", "text": "En ne tre fora estonteco, Shanxi ne nur alportos gravan kontribuon al la plenumo de la du karbonaj celoj, sed ankau\u0306 alportos al la mondo novigajn solvojn por energia sektoro kaj disvolvos sag\u0302ajn urbojn por sia popolo lau\u0306longe de tiu procezo."}]